Dāvids Hieronīms Grindelis

Dāvids Hieronīms Grindelis (, ; 1776-1836) bija latviešu izcelsmes Rīgas aptiekārs, botāniķis, ķīmiķis un izdevējs. Tērbatas Universitātes ķīmijas un farmācijas profesors (1804), rektors (1810-1812).

 Izcelsme un ģimene 
Dāvids Hieronīms Grindelis cēlies no Rīgā ieceļojušu latviešu namnieku Grunduļu dzimtas. Viņa vectēvs Mārtiņš Grundulis piedzima kā zemnieks, bet tēvs Miķelis Grundulis (Grindelis) bija Rīgas brāļu draudzes loceklis, turīgs mastu šķirotājs, kas ieguva Rīgas pilsoņa tiesības. Māte - Katrīne Mānikene (Katharina Mahniken). Grindelis 1802. gada 11. maijā apprecējās ar Viktoriju Regīnu Volejdu (Viktoria Regina Wolleyd) no Kēnigsbergas. Pēc sievas nāves 1808. gadā, tā paša gada 26. jūnijā apprecējies otrreiz - ar Amāliju Elizabeti Šmiti (Amalie Elisabeth Schmidt) no Pērnavas. 1810. gadā ģimenē piedzima dēls Georgs (Georg von Grindel, 1810-1845), vēlāk Krievijas armijas ārsts un dzejnieks vācu valodā. Grindeli ir pieņemts uzskatīt par pirmo latviešu zinātnieku.A.Vīksna. „Vecās aptiekas”. Rīga: 1993. 74.-77. lpp.

 Dzīvesgājums 
Dzimis 1776. gada 9. oktobrī Zaķusalā Rīgas mastu šķirotāja, latviešu namnieka Miķeļa Grindeļa (Gründel, 1740-1814) un viņa trešās sievas Ģerdrūtas Kaģes, dzimušas Krastiņas (1742-1781), laulībā. Mācījās Rīgas Domskolā, pēc tam bija aptiekāra Johana Gotlība Strūves māceklis Rīgas „Ziloņa aptiekā” (1789-1795). Studēja medicīnu un dabas zinātnes Jēnas Universitātē (1796-1798), kur iestājās Jēnas dabaspētnieku biedrībā. Pēc Krievijas imperatora Pāvila izdotā aizlieguma studēt ārzemēs viņš bija spiests studijas pārtraukt, atgriezās Rīgā un strādāja par aptiekāra Strūves palīgu. Publicēja grāmatu "Jaunākās ķīmijas vispārējs apskats" (Allgemeine Übersicht der neuen Chemie). 
1800. gadā viņš Pēterburgā nokārtoja eksāmenu aptiekāra tiesību iegūšanai. 1802. gadā Jēnas Universitāte viņam piešķīra doktora grādu.

Pēc atgriešanās dzimtenē Grindelis kļuva par „Ziloņa aptiekas" līdzīpašnieku, 1802. gadā viņu uzņēma par Rīgas literāri praktiskās pilsoņu savienības locekli, bet 1812. gadā ievēlēja par goda biedru,Geschichte der Allerhöchst bestätigten literärisch-praktischen Bürger-Verbindung zu Riga: Bei Gelegenheit ihrer fünfzigjährigen Jubelfeier am 12. December 1852 im Auftrage der Verbindung herausgegeben von August Bulmerincq. viņš piedalījās Rīgas Farmaceitu un ķīmiķu biedrības dibināšanā un izdeva zinātnisko gadagrāmatu Russisches Jahrbuch der Pharmazie (1803. – 1808. un 1810. gadā).
1804. gadā Grindeli ievēlēja par Tērbatas Universitātes ķīmijas un farmācijas profesoru, tad par Tērbatas Universitātes rektoru (1810-1812). 
Pēc atgriešanās Rīgā 1814. gadā Dāvids Hieronims Grindelis nodevās pētniecībai un izdevniecībai. Viņš bija periodisko izdevumu Rigaische Stadtblätter (1818–1821) un Medizinisch-pharmazeutische Blätter (1819–1822) redaktors.

1820. gadā Grindelis atsāka medicīnas studijas Tērbatas Universitātē un 1822. gadā ieguva ārsta tiesības. Strādāja par Rīgas apriņķa ārstu, organizēja holēras epidēmijas ārstēšanu 1831. gadā.Jānis Stradiņš. „Zinātnes un augstskolu sākotne Latvijā". Latvijas vēstures institūta apgāds, Rīga: 2009., 327. - 337. lpp.

Miris 1836. gada 8. janvārī Rīgā.

 Biedrības 
 Rīgas literāri praktiskā pilsoņu savienība (1802), goda biedrs (1812)
 Rīgas Farmaceitu un ķīmiķu biedrības goda biedrs
 Pēterburgas Zinātņu akadēmijas korespondētājloceklis (1807) 
 Pēterburgas farmaceitu biedrības goda biedrs
 Kurzemes literatūras un mākslas biedrības biedrs (1817) 
 Pēterburgas medicīnas un ķirurģijas akadēmijas korespondētājloceklis
 Maskavas dabaspētnieku biedrības biedrs

Vairāku zinātnisko biedrību biedrs vācu zemēs.

 Galvenie atklājumi 
 Baltijas zemju botānikas rokasgrāmata, kas saturēja ziņas par 1083 augu sugām,
 Ķemeru sērūdeņu ķīmiskā analīze, kas lika pamatus Jūrmalas kūrotiem.

 Publikācijas (nepilns saraksts) 
 Allgemeine Übersicht der neuen Chemie (Mitau : gedruckt bey Johann Friedrich Steffenhagen, 1798)
 Botanisches Taschenbuch für Livland, Kurland und Estland (Riga : C. J. G. Hartmann, 1803)
 Russisches Jahrbuch der Pharmacie (1803—1810)
 Handbuch der theoretischen Chemie zu akademischen Vorlesungen (Dorpat : Gauger, 1808)
 Taschenbuch für prüfende Ärzte und Apotheker (Riga : Hartmann, Leipzig 1808)
 Chinasurrogat oder ein neues Arzneymittel (Leipzig : J. F. Hartknoch, 1809)
 Russisches Jahrbuch für die Chemie und Pharmacie (1809, 1810).
 Briefe ueber die Chemie zur belehrenden Unterhaltung für Dilettanten (Dorpat, 1812 (Dorpat : M. G. Grenzius))
 Briefe ueber die Chemie zur belehrenden Unterhaltung fuer Dilettanten / Bd. 2. / (Riga : C. J. G. Hartmann, 1814 ([Mitau : Steffenhagen u. Sohn]))

 Piemiņa 
 augu ģints Grindellia un no šiem augiem izolētā grindeļskābe, kā arī tās atvasinājumi (grindelāti, grindeļaldehīds u.c.)Tērbatas Universitāte Latvijas zinātnes un kultūras kontekstā;
 Grindeļa piemiņas medaļa (no 1995);
 no Grindeļa uzvārda veidots Latvijas farmācijas uzņēmuma Grindeks nosaukums.

 Atsauces 

 Ārējās saites 

Deutschbaltische Biographische Lexikon 
TLÜAR rahvusbibliograafia isikud  

Kategorija:Latviešu zinātnieki
Kategorija:Latviešu ķīmiķi
Kategorija:Latvijas ķīmiķi
Kategorija:Tartu Universitātes darbinieki
Kategorija:Rīgā dzimušie
Kategorija:Botāniķi